U turističkom sektoru trenutačno nedostaje najmanje 2500 radnika, od kojih najviše spremačica, čistačica, konobara, kuhara i pomoćnih kuhara, pokazuju ankete koje su početkom lipnja proveli HGK, HUP i HOK. Zbog uzbune na tržištu rada i nužnog pronalaska rješenja u srijedu je održan sastanak socijalnih partnera s Ministarstvom rada i mirovinskog sustava.

Kako doznajemo iz HUP-a, na sastanku je iznesen podatak da je u evidenciji nezaposlenih HZZ-a trenutačno oko 1800 osoba turističkih zanimanja koje su raspoložive za rad, a odlučeno je da će se dodatno angažirati službe za zapošljavanje kako bi poslodavci došli do radne snage.

- Želimo vjerovati da će se to doista dogoditi, iako ostaje nejasno, s obzirom na to da poduzetnici svakodnevno traže usluge posredovanja, zašto dosad te osobe nisu bile radno angažirane - izjavila je Admira Ribičić, direktorica Odjela za zakonodavstvo i pravne poslove HUP-a.

Oglasi u izlozima

I dok zvuči gotovo nevjerojatno da uz 170.000 nezaposlenih osoba nije moguće naći radnike, Ribičić objašnjava kako velik broj tih ljudi zbog nedostatka kompetencija i osobnih razloga nije u stanju prihvatiti te poslove. Procjenjuje se da je udio nezapošljivih osoba u ukupnom broju nezaposlenih veći od 100.000, zbog čega nije vidljivo stvarno stanje na tržištu rada.

Dokaz da je situacija alarmantna pokazuju oglasi koji već mjesecima stoje u izlozima trgovina i restorana. “Traži se prodavač u trgovini”, “Traži se prodavač pekarskih proizvoda”, “Traži se sezonski radnik u mjenjačnici”, “Traži se konobar u kafiću” i “Traži se kuhar u restoranu” samo su neki od njih. Pita li se poslodavce, ljudi koji bi radili jednostavno nema dovoljno, unatoč tome što su u turizmu plaće više od prosjeka.

U Istri i primorskim krajevima problem s dolaskom sezone poprima još veće razmjere. Prije samog početka sezone istarski turistički sektor tražio je čak 10.000 radnika, prvenstveno uslužnih i ugostiteljskih zanimanja. Na stranicama HZZ-a u Istri je trenutačno otvoreno još oko 300 radnih mjesta za ta zanimanja. Odmah nakon njih slijede oglasi za prodavače i trgovačka zanimanja, a na burzi rada je otvoreno još oko 80 radnih mjesta. Na popisu najtraženijih zanimanja u Hrvatskoj prednjače konobari, slijede prodavači, a zatim kuhari, čistači i pomoćni kuhari.

Slična je situacija i u hotelijerstvu. Grupacija Plava laguna u potragu za radnicima krenula je početkom godine. “U ovom trenutku nedostaje nam oko pet posto radnika od 3000, ali većina je u dolasku i vjerujemo da se ta činjenica neće odraziti na špicu sezone”, rekli su nam u toj turističkoj grupaciji.

Problem trgovaca

Traže se i radnici u trgovini.

- Nudimo neto plaću od četiri tisuće kuna, s mogućnosti zapošljavanja za stalno, prijevozom i slobodnim danom te sedmosatnim radnim vremenom. Konstantno tražimo radnike, ali nema ih, a oni koji dođu, budu kratko i u posljednje vrijeme odu u inozemstvo ili se jednostavno više ne pojave na poslu - požalio nam se jedan sugovornik.

Kratkoročne mjere koje predlažu HGK i HUP, a kojima se može pomoći poslodavcima, jesu sklapanje bilateralnih sporazuma sa susjednim zemljama radi omogućavanja rada sezonskih radnika u turizmu u Hrvatskoj te izmjene zakonskih regulativa. To se odnosi na uvoz radne snage kao kratkoročne mjere. Time bi se zapošljavanje stranih radnika omogućilo poslodavcima u situaciji kad se dokaže da na domaćem tržištu nema raspoložive radne snage. Ove su godine stoga znatno povećane kvote za uvoz radne snage, i to na 7115 u odnosu na nešto više od 3000 dozvola lani.

Neki od modela su izmjene radne regulative kojima je potrebno omogućiti svima koji žele i mogu raditi u turizmu da rade. To se odnosi na omogućavanje rada maloljetnicima nakon 20 sati, sukladno prirodi obavljanja ugostiteljske djelatnosti, kao i umirovljenicima, bez gubitka prava na mirovinu.

Potpredsjednica Vlade potvrdila povećanje kvota za uvoz radnika 'Zahtjeva za dozvole je duplo više nego što ih je odobreno' Potpredsjednica Vlade i ministrica gospodarstva Martina Dalić za Jutarnji list je potvrdila da će se povećati kvote za zapošljavanje stranaca, ali o konkretnim brojkama ne može još govoriti jer će se, kaže, odluka donijeti u dijalogu sa socijalnim partnerima. Aktualna Vlada, naime, krajem prosinca prošle godine donijela je Odluku o utvrđivanju godišnje kvote dozvola za zapošljavanje stranaca za 2017., ali sada je jasno da te kvote nisu bile dovoljne. Ukupna godišnja kvota za ovu godinu je 7026 dozvola, što je dvostruku manje nego što su tražili poslodavci, ali i više nego dvostruko više nego što je bila u 2016. Vlada je dala odobrenje za 5211 novih dozvola i produljenje 1800 dozvola. - Problem nedostatka radne snage postoji u više sektora, uključujući građevinu i turizam. Pri odobravanju postojeće kvote, zahtjeva za radne dozvole bilo je dvostruko više nego što ih je odobreno. Zbog toga se suočavamo s problemom da se neke poslovne aktivnosti ne ostvare, ili se ne mogu obaviti zbog nedostatka radne snage. Kad bi se to dogodilo, nastala bi gospodarska šteta, ne bi se obavili poslovi, ne bi se obavile ni investicije koje se planiraju obaviti i za koje su osigurani svi drugi preduvjeti. Odnosno, ne bi se dao doprinos gospodarskom rastu koji je objektivno moguće dati - objašnjava Dalić. Dodaje kako, s druge strane, činjenica da nisu odmah na početku godine odobrili kvote koje su tražili poslodavci, znači da su željeli da poslodavci istraže i iskoriste mogućnosti domaćeg tržišta rada. - Očito, i nakon toga postoji potreba i to je poruka koju šalju poslodavaci. Ako postoji potražnja, ako postoje poslovi koje treba obaviti i koji se ne mogu popuniti na domaćem tržištu, onda je razumno razmišljati o proširenju kvote - zaključuje ministrica Dalić.